**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 – ZnOrg), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni dvoletni razpis za sofinanciranje kulturnih dejavnosti v knjigarnah za obdobje 2022–2023**

(v nadaljevanju: JR1–KG–2022–2023)

**1. Naziv in sedež naročnika**

Javna agencija za knjigo Republike Slovenije, Metelkova 2b, Ljubljana (v nadaljevanju: JAK).

**2. Predmet in področje javnega razpisa**

Predmet javnega razpisa JR1–KG–2022–2023 je sofinanciranje kulturnih dejavnosti, ki jih izvajajo knjigarne za obdobje 2022–2023 (dvoletno sofinanciranje kulturnih dejavnosti v knjigarnah).

Pojem »knjigarna« se na tem razpisu opredeljuje kot zidana ustanova/prostor ali trgovina**,** ki je registrirana za izvajanje knjigotrške dejavnosti v Republiki Sloveniji in/ali zamejstvu, njena dejavnost je prodaja knjig in revij, ob tem pa izvaja kulturne dejavnosti oziroma dogodke.

Predmet tega razpisa niso spletne knjigarne in njihove kulturne dejavnosti na spletnih portalih.

**3. Cilj javnega razpisa**

Cilj javnega razpisa JR1–KG–2022–2023 je večanje dostopnosti knjižne ponudbe in prodaje kakovostnih knjig in revij, obogatitev vsebine knjigarn z dogodki in drugimi s knjigo povezanimi aktivnostmi, vključno s prodajno-promocijskimi akcijami, ki so povezane s knjižno in z revijalno produkcijo, strokovnost knjigarjev in krepitev njihovih veščin za aktivno obravnavo obiskovalcev knjigarne in kupcev knjig, zagotavljanje stalne visoke dostopnosti subvencioniranih knjig in revij v slovenščini na celotnem področju Slovenije in v zamejstvu (krepitev knjigotrštva v javnem interesu) ter večanje pomena knjigarn v javnem življenju lokalnega okolja.

**4. Vsebinska opredelitev področja javnega razpisa**

JAK bo na javnem razpisu izbrala prijavitelje, ki v okviru svoje knjigotrške dejavnosti kontinuirano izvajajo promocijo knjižnih del in avtorjev, bralne kulture in književne ustvarjalnosti, si prizadevajo za uveljavitev knjigarn v lokalnem okolju kot prostorov srečevanj in knjižnih nakupov ter aktivno nagovarjajo potencialne kupce in obiskovalce, ki omogočajo široko javno dostopnost kakovostnih knjig in revij s področij leposlovja in humanistike, pri čemer vključujejo ustrezen obseg najkvalitetnejše subvencionirane knjižne in revijalne produkcije ter s svojo dejavnostjo promovirajo in uveljavljajo kulturo kupovanja kvalitetnih knjig in revij.

**5. Okvirna vrednost javnega razpisa, obdobje sofinanciranja, izvedba postopka večletnega sofinanciranja, obdobje za porabo sredstev ter sprememba ali prekinitev sofinanciranja**

Na javnem razpisu JR1–KG–2022–2023 bodo izbrani prijavitelji dodeljena sredstva prejeli za sofinanciranje kulturnih dejavnosti v knjigarni, ki bodo izvedene v letih **2022** in **2023**.

Okvirna vrednost javnega razpisa za obdobje 2022–2023 znaša predvidoma skupaj 300.000 EUR oziroma 150.000 EUR letno.

Sredstva, dodeljena v okviru tega razpisa, morajo biti porabljena v obdobju 2022–2023 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju kulturnih dejavnosti izbrane knjigarne.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa JR1–KG–2022–2023 preverila izpolnjevanje razpisnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, nato bo JAK izdala odločbe o sofinanciranju kulturnih dejavnosti v izbranih knjigarnah za obdobje 2022–2023.

Če JAK na podlagi rednega ali izrednega nadzora sofinanciranja ugotovi, da kulturne dejavnosti v izbrani knjigarni v celoti ali delno niso bile izvedene, da je bila njihova izvedba neskladna z vlogo ali pogodbo, pomanjkljiva ali na neustrezni ravni, da se dejanski stroški izvedbe razlikujejo od navedenih v prijavni dokumentaciji oziroma sklenjeni pogodbi o sofinanciranju, ali da prijavitelj ni upošteval v pogodbi določenih drugih obveznosti, bo JAK zahtevala delno ali celotno vračilo že izplačanih sredstev z zakonitimi obrestmi, pri čemer se nemudoma prekine sofinanciranje na javnem razpisu JR1–KG–2022–2023.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju oziroma spremeni ali prekine že sklenjene pogodbe o sofinanciranju.

Izvajalec mora sofinancirane kulturne dejavnosti v knjigarni za obdobje 2022–2023 izvesti najkasneje do konca leta 2022 za leto 2022 in do konca leta 2023 za leto 2023.

Vsa tveganja pri izvajanju kulturnih dejavnosti v knjigarni pred izdajo odločbe in podpisom pogodbe o sofinanciranju nosi izvajalec.

**6. Upravičeni stroški in finančna uravnoteženost**

Vloga mora vključevati načrtovano finančno konstrukcijo, ki prikazuje vse prihodke in odhodke, nujno potrebne za izvedbo prijavljenih kulturnih dejavnosti v knjigarni. Predstavljena finančna konstrukcija mora biti uravnotežena (prihodki = odhodki) in dovolj podrobna, da omogoča identifikacijo, spremljavo in nadzor prijavljenih kulturnih dejavnosti v knjigarni.

Upravičeni stroški so stroški, nastali pri aktivnostih, ki so povezane s kulturnimi dejavnostmi v knjigarni, sprejeti v sofinanciranje, so v skladu s predmetom in namenom razpisa, opredeljeni v vlogi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili in predloženimi potrdili o izvedenih plačilih ter da isti upravičeni stroški niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost prijavljenih dejavnosti, je potrebno napovedati v vlogi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK sofinancira le upravičene stroške, ki so nastali od 1. 1. 2022 dalje, razen stroškov morebitnega odkupa avtorskih pravic v sklopu prijavljenih dejavnosti.

Če bo JAK ugotovila, da je upravičenec prejel sredstva oziroma so mu bila odobrena za iste kulturne dejavnosti in isti namen tudi iz drugih virov, se pogodba o sofinanciranju razdre, JAK pa od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

Kot dokazila o nastanku upravičenega stroška je pri stroških avtorskega dela potrebno priložiti seznam ter kopije sklenjenih avtorskih ali drugih pogodb. Kot potrdila o izvedenih plačilih pri stroških zaposlenih štejejo izpiski bančnih transakcijskih računov, iz katerih so razvidna nakazila plač zaposlenim, ter plačila davkov in prispevkov oziroma potrdilo Davčne uprave RS, da so plačani vsi davki in druge obvezne dajatve. Pri stroških drugih storitev, ki so neposredno povezane s kulturnimi dejavnostmi v knjigarni, kot potrdila o izvedenih plačilih štejejo izpiski bančnih transakcijskih računov, iz katerih so razvidna plačila računov in nakazila avtorskih honorarjev skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo kulturnih dejavnosti v knjigarni, oziroma če ugotovi, da nastali strošek ni povezan z izvedbo prijavljenih kulturnih dejavnosti ne glede na to, ali ta dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo kulturne dejavnosti.

**Upravičeni stroški kulturnih dejavnosti v knjigarni**

Sklop A: stroški nastopajočih avtorjev, prevajalcev, moderatorjev (avtorski honorarji, potni in nastanitveni stroški ipd.)

Sklop B: stroški dela knjigarja (plače zaposlenih ali pogodbeno delo, pri čemer je zaprošeni strošek sklopa B omejen na največ 50 % celotnega zaprošenega zneska - subvencije)

Sklop C: stroški organizacije in promocije sofinanciranih kulturnih dejavnostih v knjigarni (tehnična pomoč, ozvočenje, pogostitev, tiskovine in različna promocijska gradiva, oglaševanje ipd).

Med upravičene stroške **ne sodi** nakup osnovne opreme.

Med upravičene stroške **ne sodijo** stroški, povezani z izvajanjem osnovne dejavnosti knjigarne (najemi prostorov za delovanje knjigarne, splošni obratovalni stroški (elektrika, ipd.) niti stroški reprezentance (pogostitve na dogodkih, ipd.).

**7. Pogoji za sodelovanje na javnem razpisu JR1–KG–2022–2023**

**7.1 Splošni pogoji**

Prijavitelji morajo izpolnjevati naslednje razpisne pogoje:

* da so primarno registrirani za izvajanje knjigotrške dejavnosti v Republiki Sloveniji in/ali zamejstvu;
* da prijavljajo kulturne dejavnosti, ki bodo izvedene v knjigarni in v celoti realizirane v obdobju 2022–2023; pri čemer velja, da če se prijavitelj odpove dodeljeni subvenciji v letu 2022, mu subvencija za leto 2023 ne pripada in se pogodba o sofinanciranju prekine;
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev, lokalnih skupnosti, Javne agencije za raziskovalno dejavnost RS ter razpisih EU, na tem razpisu ne morejo biti sofinancirani z istimi upravičenimi stroški – prepoved dvojnega financiranja istih stroškov;
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da za iste kulturne dejavnosti v knjigarni (v celoti ali delu) poda vlogo le en prijavitelj;
* da posamezni prijavitelj prijavlja največ štiri (4) vloge;
* da bodo v obdobju 2022–2023 v sodelovanju z najmanj petimi (5) različnimi založbami izvedli najmanj osem (8) različnih dogodkov s področja razpisa na leto, od teh najmanj pet (5) s slovenskimi knjižnimi avtorji, pri čemer so izvzete novinarske konference ob izidu knjižnih ali revijalnih del ter kreativne delavnice, ki niso neposredno povezane s knjigo oz. njenim avtorjem; za specializirane knjigarne velja le pogoj osem (8) različnih dogodkov s področja razpisa na leto;
* da pri prijavi upoštevajo cilje razpisnega področja skladno s 3. točko besedila razpisa, vsebinske opredelitve skladno s 4. točko besedila razpisa in upravičene stroške, navedene v točki 6 besedila razpisa;
* da pri sofinanciranju stroškov kulturnih dejavnosti v knjigarni upoštevajo določila o najnižjih avtorskih honorarjih iz točke 7.2 besedila tega razpisa;
* da zaprošeni znesek za sofinanciranje kulturnih dejavnosti v knjigarni ne presega sedemdeset (70) odstotkov vrednosti upravičenih stroškov in hkrati ne presega 15.000 EUR na letni ravni;
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz točke 10. besedila tega razpisa;
* da so pri sofinanciranih kulturnih dejavnostih v knjigarni ter vseh drugih delih, ki so predmet avtorskih pravic, pridobili vse materialne avtorske in avtorski sorodne pravice;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06–UPB2, 117/06, 23/24, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07–UPB1 in 177/20);
* da je iz javno dostopnih evidenc AJPES in spletnega servisa Gvin.com <http://www.bisnode.si/produkt/gvin/> razvidno, da na dan oddaje vloge (ki je popolna) poslujejo brez blokiranega tekočega računa;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11–UPB in 158/20);
* da je vloga v celoti napisana v slovenskem jeziku;
* da prijavitelj sprejema sodelovalno dolžnost pri posredovanju verodostojnih informacij o poteku kulturnih dejavnosti v knjigarni ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora nad izvajanjem sofinanciranih kulturnih dejavnosti v knjigarni;
* da prijavitelj zagotavlja, da lahko zapre finančno konstrukcijo.

Prijavitelj poda izjavo o izpolnjevanju pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**7. 2 Določitev najnižjih izplačanih avtorskih honorarjev pri izvedbi sofinanciranih kulturnih dejavnosti v knjigarni**

Prijavitelj mora pri načrtovanju in izvedbi sofinanciranih kulturnih dejavnost v knjigarni upoštevati naslednje izhodiščne vrednosti:

* da bo za nastop avtorja izplačal avtorski honorar v višini najmanj 150 EUR bruto, če pa v okviru enega dogodka nastopijo trije (3) ali več avtorjev hkrati, se lahko izhodiščni avtorski honorar za posameznega avtorja zniža za največ 30 odstotkov, enako velja tudi za primer, če nastop avtorja traja manj kot 20 minut.

**8. Kriteriji za ocenjevanje vlog**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja, s poudarkom na izkazani kontinuiteti, kakovosti, odmevnosti in obiskanosti doslej izvedenih kulturnih dejavnostih v knjigarni. Obseg izvedenih posebnih promocijskih aktivnostih ali akcij v knjigarni in obseg redne promocije knjigarne za doseg kupcev in obiskovalcev knjigarne ter širjenje občinstva knjigarne. | 10 |
| **2.** | Pomen prijavljenih kulturnih dejavnosti oziroma aktivnosti knjigarne glede na cilje in namene razpisa, opredeljene v točkah 3. in 4. razpisne dokumentacije. Doprinos prijavljenih aktivnosti k obogatitvi knjižne in kulturne ponudbe v lokalnem okolju. | 10 |
| **3.** | Načrt promocije knjigarne, ki vključuje navedbo načrtovanih promocijskih kanalov, navedbo konkretnih aktivnosti za informiranje ciljnih javnosti in navedbo orodij za njihovo doseganje ter načrt in opis posebnih prodajnih akcij v teku koledarskega leta. | 10 |
|  | **Največje možno število točk** | **30** |

**9. Uporaba kriterijev in povzetek načina ocenjevanja**

Vloge bo po ocenjevalnih kriterijih vrednotila pristojna strokovna komisija JAK.

Pri prvem kriteriju bo strokovna komisija predvsem podala oceno dosedanje uspešnosti prijavitelja pri izvajanju kakovostnih kulturnih dejavnosti v knjigarni skozi daljše časovno obdobje (zadnjih dveh let), pri katerih je izkazana ustrezna raven profesionalne realizacije vključno z referencami vključenih avtorjev in drugih nastopajočih. Ovrednotila bo tudi obseg in doseg izvedene promocije knjigarne in kulturnih vsebin v njej ter aktivno skrb za kupce/obiskovalce knjigarne.

Pri drugem kriteriju bo strokovna komisija ovrednotila predvsem skladnost prijavljenih aktivnosti s cilji in nameni razpisa in potencial, ki ga prijavitelj s prijavljenimi aktivnostmi izkazuje za dosego le-teh. Vrednotila bo tudi vpliv prijavljenih aktivnosti na obogatitev ponudbe v lokalnem okolju; koliko po vsebini presegajo obstoječo ponudbo in/ali prinašajo vsebine v okolje, kjer je pestrost in dostopnost ponudbe manjša.

Pri tretjem kriteriju bo strokovna komisija vrednotila izkazano aktivno skrb za vidnost knjigarne in njenih vsebin, za vzpostavljanje aktivnega odnosa z obiskovalci/kupci ter konkretnost načrtovanih promocijskih dejavnosti, ki nagovarjajo obstoječe in potencialne nove obiskovalce knjigarne in kupce knjig.

Razpisni kriteriji tega razpisa so ovrednoteni s točkami, pri čemer je pri posameznem kriteriju navedeno najvišje možno število točk.

Za sofinanciranje bodo izbrani prijavitelji in prijavljene kulturne dejavnosti v knjigarni, ki bodo v postopku vrednotenja po kriterijih ocenjene višje. V primeru, da skupni znesek sofinanciranja kulturnih dejavnosti v knjigarnah, ki so presegle minimalni prag, preseže znesek razpisanih sredstev, bodo sredstva dodeljena prijaviteljem, ki so pri ocenjevanju prejeli več točk.

Višina odobrenih sredstev za kulturne dejavnosti v knjigarni je odvisna od obsega in finančne zahtevnosti prijavljenih kulturnih dejavnosti v knjigarni ter sredstev, ki so namenjena razpisu, pri čemer med izbranimi prijavitelji ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje knjigarne v sofinanciranje je **25 točk** (spodnji točkovni prag).

**10. Razpisni rok in način oddaje vlog**

Prijavitelji morajo vlogo oz. razpisne **obrazce izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Vloga mora biti izpolnjena na ustreznem razpisnem obrazcu in mora vsebovati vse bistvene sestavine vloge ter obvezne priloge in podatke, določene v razpisni dokumentaciji.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.**

Vloga je vložena pravočasno, če jo JAK prejme **v spletni aplikaciji in natisnjeni obliki**, preden se izteče rok za vložitev vlog. Če se vloga pošlje priporočeno po pošti, se za dan, ko JAK prejme vlogo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Rok** za zbiranje vlog prične teči na dan objave javnega razpisa JR1–KG–2022–2023 v Uradnem listu RS

inobjave besedilana spletni strani JAK<http://www.jakrs.si/javni-razpisi-in-pozivi/> dne **11. 2. 2022** ter **traja do** izteka zadnjega dne roka za oddajo vlog, ki je **11. 3. 2022.**

Vsi zahtevani originalni prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktor JAK.

Če se prijavitelj na ta razpis prijavi z vlogo, ki vsebinsko ne izpolnjuje pogojev tega razpisa, in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot vloga neupravičenega prijavitelja.

Vloge, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana v tiskani obliki in v spletni aplikaciji do vključno 11. 3. 2022 ter najkasneje na ta dan poslana kot priporočena pošiljka. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru knjigarne spremeni odločitev in s prijaviteljem ne sklene pogodbe. Prav tako v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja z razpisnimi pogoji in kriteriji javnega razpisa** **JR1–KG–2022–2023.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju kulturnih dejavnosti posamezne knjigarne.

Odpiranje vlog bo potekalo na JAK, Metelkova 2b, 1000 Ljubljana, in ne bo javno.

**12. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vlogi potrdilo o plačilu tarife v višini 200 EUR.

Če potrdilo ne bo priloženo, bo prijavitelj pozvan k dopolnitvi.

Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisaJR1–KG–2022–2023 obsega:

* besedilo javnega razpisa,
* prijavni obrazec OBR–KGv spletni aplikaciji.

Dokumentacija javnega razpisa je na voljo na spletnem naslovu [https://jakrs.e-razpisi.si](https://XX/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

* natisnjen prijavni obrazec spletne aplikacije OBR–KG,
* dokazilo o plačani tarifi.

**14. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu vsak delavnik med 10. in 12. uro in po elektronski pošti pri pristojni uslužbenki:

- Tjaša Urankar, e-pošta: tjasa.urankar(at)jakrs.si, tel.: 00386 (0) 1 369 58 25.

**Dr. Dimitrij Rupel**

Direktor Javne agencije za knjigo RS